b'\n_START_ARTICLE_\nHaumea\n_START_SECTION_\nImenovanje\n_START_PARAGRAPH_\nPreden je bilo objavljeno odkritje so znanstveniki na Kalifornijskem tehnolo\xc5\xa1kem in\xc5\xa1titutu dali pritlikavem planetu vzdevek\xc2\xa0\xc2\xbbBo\xc5\xbei\xc4\x8dek\xc2\xab, ker so ga odkrili takoj po Bo\xc5\xbei\xc4\x8du (28. decembra 2004). Na posnetkih so ga opazili \xc5\xbee 6. maja 2004. Sprva je bil klasificiran kot asteroid z imenom (136108) 2003 EL\xe2\x82\x86\xe2\x82\x81 ali (136108) 2003 EL61 Brownova skupina je sicer predlagala ime iz havajske mitologije. Po pravilih Mednarodne astronomske zveze (IAU) ima pravico do dodeljevanja imena odkritelj, v tem primeru pa je to bila skupina astronomov iz \xc5\xa0panije. Zaradi tega so \xc5\xa0panci lahko predlagali ime za centralni asteroid, skupina iz Amerike pa imeni za obe luni._NEWLINE_17. septembra 2008 ga je Mednarodna astronomska zveza preklasificirala v pritlikavi planet in mu dala ime Haumea, njegovima satelitoma pa Hi\xca\xbbiaka in Namaka.\n_START_SECTION_\nOdkritje\n_START_PARAGRAPH_\nOdkritje asteroida so objavili Jos\xc3\xa9 Luis Ortiz Moreno in njegova sodelavca Francisco Jos\xc3\xa9 Aceituno Castro in Pablo Santos-Sanz 25. julija 2005. Na\xc5\xa1li so ga na posnetkih, ki so jih naredili \xc5\xbee 7. marca 2003, pozneje pa so ga opazili \xc5\xa1e na posnetkih iz leta 1955. Sredi\xc5\xa1\xc4\x8de za male planete mu je dodelilo za\xc4\x8dasno oznako 2003 EL\xe2\x82\x86\xe2\x82\x81, ker so bili prvi posnetki narejeni \xc5\xbee leta 2003. Ko so bili natan\xc4\x8dno dolo\xc4\x8deni vsi elementi tira, je telo dobilo \xc5\xa1e \xc5\xa1tevilko 136108. Skupina na Tehnolo\xc5\xa1kem in\xc5\xa1titutu Kalifornije (Caltech), ki so jo sestavljali Michael E. Brown, Chad Trujillo in David Rabinowitz so opazovali telo \xc5\xbee pol leta, toda opazovanj niso objavili. Teden dni pred objavo odkritja Ortizove skupine pa so objavili kratko sporo\xc4\x8dilo o svojih opa\xc5\xbeanjih. To je vzpodbudilo Brownovo skupino, da je pozneje trdila, da so oni prvi odkrili ta asteroid. Ortizova skupina je res potrdila, da so na internetu na\xc5\xa1li podatke o opazovanju tega asteroida, vendar jih niso zlorabili. Skupina iz Tehnolo\xc5\xa1kega in\xc5\xa1tituta Kalifornije o odkritju ni obvestila Centra za male planete, asteroid je samo opazovala. Pravila pa dolo\xc4\x8dajo, da mora odkritelj dostaviti dovolj podatkov za natan\xc4\x8dno dolo\xc4\x8ditev tirnice, \xc4\x8de ho\xc4\x8de veljati za odkritelja. Tega pa Brownova skupina ni naredili in so tako izgubili vse pravice, ki pripadajo prvemu odkritelju.\n_START_SECTION_\nZna\xc4\x8dilnosti\n_START_PARAGRAPH_\nVelikost manj\xc5\xa1ih \xc4\x8dezneptunskih teles se dolo\xc4\x8da s pomo\xc4\x8djo magnitude in upo\xc5\xa1tevanja albeda. Pri Haumei je dolo\xc4\x8danje velikosti la\xc5\xbeje, ker ima dve luni. Masa se ji lahko dolo\xc4\x8di kar z uporabo tretjega Keplerjevega zakona. Tako dolo\xc4\x8dena masa telesa da vrednost za maso okoli 4,2 10\xc2\xb2\xc2\xb9 kg. Haumea se vrti zelo hitro (hitreje kot katerokoli telo ve\xc4\x8dje od 100 km). Zaradi tako hitrega vrtenja je dobila obliko triosnega elipsoida. Na povr\xc5\xa1ini ka\xc5\xbee velike spremembe v svetlosti, kar je lahko posledica lisaste povr\xc5\xa1ine ali pa podolgovate oblike. Njena gostota je med 2,6 in 3,3 g/cm\xc2\xb3. To je ve\xc4\x8d kot pri Plutonu (2,0 g/cm\xc2\xb3) ali Luni (3,3 g/cm\xc2\xb3). Te ocene ka\xc5\xbeejo na omejitve v velikosti telesa Haumea ima pribli\xc5\xbeno tak\xc5\xa1no dol\xc5\xbeino kot je premer Plutona (~ 1.200 km), njena kraj\xc5\xa1a os pa ima dol\xc5\xbeino pribli\xc5\xbeno polovice premera Plutona. Je ena izmed najve\xc4\x8djih \xc4\x8dezneptunskih teles. Po velikosti je takoj za Erido in Plutonom ter verjetno tudi za pritlikavim planetom Makemake. Ve\xc4\x8dja je od Sedne, Orka in Kvaoarja. Njena kratka vrtilna doba je verjetno posledica mo\xc4\x8dnega trka z neznanim nebesnim telesom zaradi katerega sta nastali tudi luni._NEWLINE_Povr\xc5\xa1ina je prekrita z vodnim ledom v kristalni obliki, podobno kot povr\xc5\xa1ina Plutonove lune Haron . Mnogo \xc4\x8dezneptunskih teles je prekritih z vodnim ledom, vendar je obi\xc4\x8dajno ta v obliki amorfnega ledu. Kristalni led je nestabilen v obdobju 10 milijonov let pod pogoji, ki vladajo v Kuiperjevem pasu. To ka\xc5\xbee na to, da se povr\xc5\xa1ina obnavlja. Albedo ima tak\xc5\xa1no vrednost kot, da bi bil na povr\xc5\xa1ini \xc4\x8disti led (0,7). Samo Erida ima ve\xc4\x8dji albedo (0,86)\n_START_SECTION_\nTirnica\n_START_PARAGRAPH_\nHaumeo pri\xc5\xa1tevamo med klasi\xc4\x8dna \xc4\x8dezneptunska telesa, ki imajo tirnico zna\xc4\x8dilno za kubevane. Perihelij imajo blizu 35 a.e. in tirnico mo\xc4\x8dno nagnjeno. Na diagramu je tirnica prikazana z rumeno bravo (Pluton z rde\xc4\x8do in Neptun s sivo) Svetlej\xc5\xa1i del tirnice je nad ekliptiko, temnej\xc5\xa1i pod njo. Tirnica Neptuna je prikazana samo zato, da vidimo pribli\xc5\xbeno ravnino ekliptike. Ozna\xc4\x8dena sta tudi trenutna polo\xc5\xbeaja Haumee in Plutona. Pritlikavi planet je pre\xc5\xa1el afelij (odson\xc4\x8dje) (ozna\xc4\x8deno s Q) leta 1991, v periheliju (prison\xc4\x8dje) pa bo \xc5\xa1ele leta 2133.\n_START_SECTION_\nLune\n_START_PARAGRAPH_\nHaumea ima dva naravna satelita (luni). Prvi (ve\xc4\x8dji) je dobil ime Hi\xca\xbbiaka, drugi pa Namaka.\n_START_SECTION_\nHi\xca\xbbiaka\n_START_PARAGRAPH_\nLuna Hi\xca\xbbiaka je imela najprej za\xc4\x8dasno ime S/2000 (2003 EL\xe2\x82\x86\xe2\x82\x81) 1, pozneje (po dodelitvi zaporedne \xc5\xa1tevilke odkritja asteroida) pa je dobila oznako S/2005 (136108) 1. Skupina na Tehnolo\xc5\xa1kem in\xc5\xa1titutu Kalifornije (Caltech) ji je dala vzdevek\xc2\xa0\xc2\xbbRudolf\xc2\xab._NEWLINE__NEWLINE_Bila je prvi odkriti satelit, ki kro\xc5\xbei okoli Haumee. Obkro\xc5\xbei jo v 49,12 \xc2\xb1 0,03 dneh, njegova velika polos je 49.500 \xc2\xb1 400 km, izsrednost pa 0,050 \xc2\xb1 0,003. Premer ima okoli 320 km.Mo\xc4\x8dna absorbcija pri 1,5 in 2 \xce\xbc v infrarde\xc4\x8dem delu spektra ka\xc5\xbee na to, da je povr\xc5\xa1ina lune prekrita z vodnim ledom _NEWLINE__NEWLINE_V letu 1999 je nastopila okultacija te lune in osrednjega telesa, naslednja pa bo \xc5\xa1ele leta 2138.\n_START_SECTION_\nNamaka\n_START_PARAGRAPH_\nLuna Namaka je imela najprej za\xc4\x8dasno ime S/2000 (2003 EL\xe2\x82\x86\xe2\x82\x81) 2, pozneje pa je dobila oznako S/2005 (136108) 2. Skupina na Tehnolo\xc5\xa1kem in\xc5\xa1titutu Kalifornije (Caltech) ji je dala vzdevek\xc2\xa0\xc2\xbbBlitzen\xc2\xab\xc2\xa0)._NEWLINE__NEWLINE_Njeno odkritje je bilo objavljeno 29. novembra 2005. Od Haumee je oddaljena 39.300 km, obkro\xc5\xbei pa jo v 34,7 \xc2\xb1 0,1 dnevih, njena tirnica pa je nagnjena na tirnico ve\xc4\x8dje lune za 39 \xc2\xb1 6 \xc2\xb0. Iz svetlosti ocenjen premer je okoli 170 km.\n_START_SECTION_\nNastanek dru\xc5\xbeine asteroidov zaradi trka\n_START_PARAGRAPH_\nHaumea je najve\xc4\x8dji \xc4\x8dlan dru\xc5\xbeine, ki je nastala s trkom predhodnika asteroida z neznanim nebesnim telesom. Pri tak\xc5\xa1nem trku nastanejo manj\xc5\xa1a telesa, ki imajo podobne elemente tirnice in podobne fizikalne in kemi\xc4\x8dne lastnosti. Dru\xc5\xbeina asteroidov, ki nastane s trkom, je podobna ostalim dru\xc5\xbeinam asteroidov ._NEWLINE_Dru\xc5\xbeina, ki ji pripada Haumea, vsebuje \xc5\xa1e 2002 TX\xe2\x82\x83\xe2\x82\x80\xe2\x82\x80, ((24835) 1995 SM\xe2\x82\x85\xe2\x82\x85, (19308) 1996TO\xe2\x82\x86\xe2\x82\x86, (120178) 2003 OP\xe2\x82\x83\xe2\x82\x82 in (145453) 2005 RR\xe2\x82\x84\xe2\x82\x83. Razpr\xc5\xa1enost lastnih elementov tira (5\xc2\xa0% v velikih poloseh, 1,4\xc2\xb0 pri naklonih tira in 0,08 pri izsrednostih) je zelo majhna. Na diagramu na desni strani so prikazani elementi tira za dru\xc5\xbeino asteroida (136108) 2003 EL\xe2\x82\x86\xe2\x82\x81 (v zeleni barvi) v primerjavi z drugini \xc4\x8dezneptunskimi telesi. Predhodno telo je verjetno imelo premer okoli 1660 km, gostoto okoli 2,0 g/cm\xc2\xb3 (podobno kot Pluton in Erida). Pri trku je Haumea izgubila okoli 20\xc2\xa0% mase (v glavnem vode) in je postal v povpre\xc4\x8dju gostej\xc5\xa1i. Sedanji elementi tirnic ne ka\xc5\xbeejo, da je bil edini vzrok za nastanek dru\xc5\xbeine mo\xc4\x8dan trk med nebesnimi telesi. Da bi lahko razlo\xc5\xbeili razpr\xc5\xa1enost elementov tirnic, bi bila potrebna za\xc4\x8detna hitrost okoli 400 m/s. Tako velika hitrost pa bi razpr\xc5\xa1ila nastala telesa na ve\xc4\x8dje razdalje. To velja samo za Haumeo, ostalim \xc4\x8dlanom dru\xc5\xbeine bi zadostovala \xc5\xbee hitrost okoli 140 m/s. Verjetno je imela Haumea \xc5\xbee za\xc4\x8detne elemente tira zelo blizu elementom ostalih \xc4\x8dlanov. Ob trku pa so se spremenili. Za razliko od ostalih \xc4\x8dlanov dru\xc5\xbeine, je Haumea v kaoti\xc4\x8dni tirnici, ki je zelo blizu orbitalni resonanci 7\xc2\xa0: 12 z Neptunom, kar je pove\xc4\x8dalo izsrednost Haumee na sedanjo vrednost.'